திருச்சி மாவட்டம் மணப்பாறையிலிருந்து நேற்றிரவு அடிமாடுகளை ஏற்றிக்கொண்டு ஒரு லாரி கேரளாவுக்குப் புறப்பட்டது. மதுரை மாவட்டம் உசிலம்பட்டி பகுதியில் சென்றுகொண்டிருந்தபோது, இன்று காலை சுமார் 5.30 மணியளவில் டயர் வெடித்து, உசிலம்பட்டி மின்வாரிய அலுவலகம் அருகே நின்றது. பல மணி நேரமாகப் பழுது சரிசெய்யப்படாததால், லாரி வெகு நேரமாக நின்றுள்ளது. லாரியில் இருந்த மாடுகளுக்குத் தண்ணீரோ, உணவுகளோ கிடைக்காததால் சோர்ந்துவிட்டன. சில மாடுகளின் கண்களில் கண்ணீர் கசிந்தன. நீண்ட நேரம் உணவில்லாமல் அவை தவித்தது, பலரையும் பரிதாபப்படச்செய்தது.